b'\n_START_ARTICLE_\nP\xc3\xbddna\n_START_SECTION_\nMy\xc3\xb6hempi historia\n_START_PARAGRAPH_\nMy\xc3\xb6h\xc3\xa4isantiikin aikana kaupungin nimeksi tuli Kitros, latinaksi Citrum. Se s\xc3\xa4ilyi olemassa varhaiskristillisell\xc3\xa4/varhaisbysanttilaisella ajalla ja l\xc3\xa4pi keskiajan, ja se toimi piispanistuimena. Frankit valloittivat ja tuhosivat kaupungin vuonna 1204. Vuonna 1345 sen valtasivat serbit ja vuonna 1386 turkkilaiset. Kaupungin paikka hyl\xc3\xa4ttiin 1500-luvulla merirosvojen toiminnan vuoksi. T\xc3\xa4ll\xc3\xb6in asutus siirrettiin rannikolta ylemm\xc3\xa4ksi suojaisempaan paikkaan nykyisen P\xc3\xbddnan kunnallisyksik\xc3\xb6n alueelle. N\xc3\xa4in syntyi nykyinen, kaupungin nimen perinyt K\xc3\xadtroksen kyl\xc3\xa4, joka on siis tavallaan \xe2\x80\x9dUusi Pydna\xe2\x80\x9d._NEWLINE_P\xc3\xbddna oli itsen\xc3\xa4inen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen my\xc3\xb6t\xc3\xa4 P\xc3\xbddna-Kolindr\xc3\xb3ksen kunnaksi yhdess\xc3\xa4 Aig\xc3\xadnion, Kolindr\xc3\xb3ksen ja Meth\xc3\xb3nin kanssa.'